钦定古今图书集成/历象汇编/庶征典/第186卷 > 王充论衡 > 《李树连理赋》〈有序〉潘炎
## 钦定古今图书集成/历象汇编/庶征典/第186卷 > 王充论衡 > 《李树连理赋》〈有序〉潘炎

“帝在上党延唐寺，有李树连理，上亲视焉。” 赋曰：

惟彼嘉树，列星之精，耀本扶疏，当元光之降诞，盘根
连理。应我后之文明，天之发祥，岂无他木？必曰兹树，
是光皇族，所以并修，干连高枝，青房表异，朱仲称奇，
察以休征，不假终军之识；同于树德，宁为简主之知。
族茂宗荣，盘根合理。花之发也，霰每乱于青春；实之
繁兮，珠更深于寒水。岂徒生于灵井，植彼东园，自感
义以相待，但成蹊而不言。此乃兴圣主之符，表天家之姓。一人亲睹，六合称庆。至若锺山之实，玉井之仙，
或正冠而垂训，或投赠以成篇。比德于我，彼何有焉？
臣炎作赋，天子万年。